Man wat meisie en pa uit vloedwater red as held geprys | Maroela Media
'n Omstander het 'n foto geneem van die toneel. (Foto: Facebook)
'n 20-jarige man van Pretoria wat 'n man en sy dogter in Vereeniging uit hul motor gered het wat in vloedwater vasgekeer was, se heldhaftige reddingspoging word wyd en syd deur sosialemediagebruikers geprys.
Shaun Boshoff, 'n elektriese ingenieurswesestudent aan die Tshwane South College, het aan Maroela Media vertel hy was van Pretoria af op pad na Vereeniging om na 'n motorfiets te gaan kyk toe hy en sy ouers, Lynette en Nico, wat saam met hom gereis het, agtergekom het die motor by die verkeerslig is in die moeilikheid.
"Dit het verskriklik hard gereën. My ma het gesien daar is beweging in die motor by die verkeerslig. Ek het my selfoon in ons bakkie neergegooi en uitgeklim om die mense te gaan help."
Toe hy by die motor kom, het hy gesien daar is 'n pa en sy dogter in die motor vasgekeer. "Al wat die man heeltyd vir my gesê het, is: 'Daar is 'n kind, daar is 'n kind.' Ek skat haar omtrent so 13 jaar oud."
Hy het die meisie uit die motor gehelp en haar oor sy skouer gegooi om haar na veiligheid te dra, het hy vertel. "Met die uitdraslag het ek 'n paar keer geval, maar sy kon darem bo die water bly."
Hy is terug na die motor om die meisie se pa uit die motor te help. "Daar was 'n besigheid oorkant die pad wat oop was. Ek het vir hulle gesê om daar te gaan skuiling en komberse of handdoeke soek. Ek het daarna net teruggeklim in ons voertuig en weggery, want ek het aanvaar hulle is nou oukei."
Shaun Boshoff. (Foto: Facebook)
Boshoff vertel die meisie se ma het hom na die voorval gekontak. "Ek weet nie waar sy my besonderhede gekry het nie, maar sy het my Dinsdagaand gebel en het my uit die diepte van haar hart bedank dat ek haar man en dogter gehelp het. Sy het vir my gesê sy het nie veel om my aan te bied nie, maar het my genooi om by hulle te kom eet sodat sy my behoorlik kan bedank."
Hy het geskerts dat sy ma baie trots is op hom. "Sy is baie in haar noppies en loop en brag. Vir eens in my lewe praat die mense oor iets goed wat ek gedoen het en nie die nonsens wat ek aangejaag het nie," het hy gelag.
Pragtig, Shaun, trots op jou!
Jou ouers het rede om trots te wees op jou! Dankie jy het gaan help – jy het waarskynlik daardie mense se lewens gered.
Welgedaan Shaun! Ons het mense soos jy nodig. Jy is voorwaar 'n held.
'n Hart!! Dis al wat nodig is… steek net jou hand uit en groet iemand of glimlag na iemand… dit maak 'n reuse verskil!!! As almal net een goeie woord of daad doen op 'n dag, sal die hele wereld se gesindheid kan verander!!! Dis aansteeklik… kwaad word is ook aansteeklik…. probeer dit vir een dag, een week, een maand, een jaar!! Ek love dit om mense te help! En dan hulle verbaasde dankbaarheid te sien!!! Love Life!!! Lag 'n slag!!! Xxxxx